སྨན་གྱིས་བཅོས་པ་ལ་ཐོག་མར་གསར་པའི་དུས་སུ་གཉན་ཚད་གཅོག་གང་ཐུབ་བྱས་ནས་སྨན་རྣམས་གསོ་བྱའི་ལུས་ཁམས་དང་ན་ཚོད་བཅས་ལ་གཞིགས་ཏེ་དངུལ་རིན་བཅོ་བརྒྱད།མགྲིན་མཚལ་ཉེར་ལྔ།སྤོས་ཁྱུང་བཅོ་ལྔ།ཀླུ་བདུད་བཅོ་བརྒྱད།ཁྱུང་ལྔ།དྲེག་ཐང་སོགས་སྨན་སྦྱོར་ཁག་ཉིན་ཤས་བསྟེན་ནས་གཉན་ཁ་གཅོག་དགོས།གལ་ཏེ་ཁོག་པ་མི་བདེ་ན་བདེ་བྱེད་ཀུན་ཕན་དང་སེ་འབྲུའི་སྨན་སྦྱོར་རིགས་ཞོར་དུ་བསྟེན་པར་བྱ།དེ་ཡང་སྡེ་དགེ་བླ་སྨན་གྱི་སྨན་ཡིག་གཅེས་བསྡུས་ལས།བཅོས་ཐབས་དང་པོ་ཐང་ནི་ཞག་འགའ་བསྟེན།སླེ་ཏྲེས་བྲག་ཞུན་ཨ་རུས་དྲེག་ནད་སེལ།དེ་དུས་སྲན་ཆུང་སྐྱོ་མས་བྱུག་པར་བྱ།ཐང་གིས་གུར་གུམ་བཅུ་པའི་ཕྱེ་མ་བཏང།དྲེག་ནད་ཚ་གྲང་ཞི་བྱེད་ལ།སེང་ལྡེང་ཆུ་སེར་སྨན་གསུམ་འོམ་བུ་དང།བྱི་ཏང་ག་དང་གུ་གུལ་མུ་ཟི་སེར།ཞིབ་བཏགས་སྦྲང་སྦྱར་ལོ་བརྒྱད་ཆུ་ཡིས་ཕུལ།འབྲས་བུ་གསུམ་དང་སྤོས་དཀར་སོ་མ་ར།རྒྱམ་ཚྭ་ཐལ་ཚྭ་ཟེ་ཚྭ་ཁ་རུ་ཚྭ།ཤིང་ཚ་རུ་རྟ་མུ་ཟི་བུ་རམ་སྦྱར།ལོ་བརྒྱད་ཆུས་ཕུལ་སྦྱོར་བ་ཟུང་འདི་ཡིས།དཀར་ནག་དྲེག་ནད་ཡུལ་འདོན་ཤིན་ཏུ་ཟབ།ཞེས་དང།གོང་གསལ་གྱི་ནད་རྟགས་རྣམས་ཅུང་ཟད་ཞི་བ་དང་གཉན་སྨན་རིམ་བཞིན་འཕྲི་སྟེ་སྤོས་དཀར་བཅུ་པ།སེང་ལྡེང་ཉེར་གསུམ།སེང་ལྡེང་ཉེར་ལྔ།མགྲིན་མཚལ་ཉེར་ལྔ།བསམ་ཁྱུང་སོགས་འབྲེལ་ཡོད་སྨན་སྦྱོར་རྣམས་གང་ལ་དེ་འཚམ་གྱི་བེད་སྤྱོད་བྱས་ནས་ཆུ་སེར་སྐེམས་པའི་བྱ་ཐབས་ལ་འབད་དགོས།ལོའི་ཟླ་པའི་བོད་སྨན་སློབ་གསོ་དང་ཞིབ་འཇུག་ལས།བྱམས་པ་ཆོས་བཟང་ལགས་ཀྱིས་བོད་ཀྱི་གསོ་བ་རིག་པ་ལས་གདུག་པ་དྲེག་ནད་གསོ་བཅོས་བྱ་ཐབས་སྐོར་གྱི་མྱོང་བ་ཕྲན་བུ་བརྗོད་པ་ལས།གལ་ཏེ་རྐང་པའི་མཐེ་བོང་ངོས་སུ་སྐྲངས་པ་དང་ཚ་ཤར་རྒྱག་པ་འགྲོ་བསྐྱོད་དཀའ་བ་སོགས་བྱུང་ན་གཉེན་པོ་སྤོས་དཀར་བཅུ་པའི་སྟེང་སེང་ལྡེང་ཁཎ་བསྣན་པ་དང།མགྲིན་མཚལ་ཉེར་ལྔའི་སྟེང་སེང་ལྡེང་ཁཎ་བསྣན་ནས་བཏང་ན་ཤིན་ཏུ་ཕན་ཞིང་ཆུ་སེར་ཤས་ཆེ་ན་ཁྱུང་ལྔ་ཞིབ་པར་བརྡུངས་ནས་སྐྲངས་པོའི་སྟེང་བྱུག་ནས་མེ་ཉིར་ཅུང་བསྲོས་ན་ན་ཟུག་འཇགས་པ་དང་སྐྲངས་པོ་འཇོམས་པ་ལ་ཕན་ཐོགས་ཆེན་པོ་འདུག་གསུངས།མཇུག་ཏུ་བསམ་ནོར་དང་ཨ་གར་བརྒྱད་པ།ཨ་གར་ཉི་ཤུ་སོགས་བསྟེན་དགོས།